b'\n_START_ARTICLE_\nTam, kjer dom stoji\n_START_SECTION_\nVsebina\n_START_PARAGRAPH_\nLe\xc5\xa1nikova dru\xc5\xbeina nevarno propada. _NEWLINE_\xc5\xbdena Ana namre\xc4\x8d umre in ostareli mo\xc5\xbe Matev\xc5\xbe ostane sam v doma\xc4\x8di hi\xc5\xa1i. Prvi od treh sinov je padel pri partizanih, drugi ostane v mestu, tretji \xe2\x80\x93 Pavel pa koleba med mestnim in doma\xc4\x8dim \xc5\xbeivljenjem. V mlinu, kjer se spoprime s te\xc5\xbea\xc5\xa1kim delom, spozna svojo zmoto. Le\xc5\xbeerno delo v mestu so le sanje._NEWLINE_Koprnenje po domu, vonju rodne zemlje, dreves in trav je mo\xc4\x8dnej\xc5\xa1e in ga vsega zajame. Re\xc5\xa1itev se mu ka\xc5\xbee tam, kjer se je rodil in spojil z vrstniki in odraslimi, zato se vrne v doma\xc4\x8do hi\xc5\xa1o k onemoglemu o\xc4\x8detu, da mu olaj\xc5\xa1a jesen \xc5\xbeivljenja in zagotovi doma\xc4\x8diji prej\xc5\xa1njo trdnost._NEWLINE_Razpet je med tri \xc5\xbeenske, gospodinjo Frta\xc4\x8devo  Francko, Resnikovo Lenko in natakarico Pepco, za njim pa norita \xc5\xa1e dve va\xc5\xa1ki trapi, "sveta" Cecilija in Jula._NEWLINE_Ob dru\xc5\xbeini Le\xc5\xa1nikovih spoznamo \xc5\xa1e Dobnikove, kamor se je poro\xc4\x8dila edina h\xc4\x8derka Ane in Matev\xc5\xbea \xe2\x80\x93 Anka, pa druge okoli\xc5\xa1ke ljudi z njihovimi tegobami in radostmi. Mladi gospodar Pavel Le\xc5\xa1nik zopet postane del njih._NEWLINE_Ogla\xc5\xa1anje \xc4\x8duka na starem orehu, ki ga je \xc4\x8duti skozi vso zgodbo, je lahko bojazen pred smrtjo, lahko pa tudi upanje, da to ne velja za vsakogar, marve\xc4\x8d le za lahkoverne ljudi.\n_START_SECTION_\nKritike\n_START_PARAGRAPH_\nJanez \xc5\xa0vajncer, pisatelj in urednik mariborskih Dialogov, je prejel za nate\xc4\x8dajski roman "Tam, kjer dom stoji" nagrado zalo\xc5\xbebe Kme\xc4\x8dki glas. Takoj po izidu romana v sloven\xc5\xa1\xc4\x8dini se je za\xc4\x8dela zanj zanimati gra\xc5\xa1ka revija Das Neue Land in se odlo\xc4\x8dila za natis. V nem\xc5\xa1\xc4\x8dino prevajata roman urednik gra\xc5\xa1ke revije dr. Leopold Kollmann in Alfonz Kopriva. (Delo 1971: 127)._NEWLINE_Za roman o \xc5\xbeivljenju kme\xc4\x8dke dru\xc5\xbeine iz Slovenskih goric je avtor prejel eno od nagrad zalo\xc5\xbebe, objavlja pa jo tudi avstrijski tednik Neues Land. (Delo 1981: 28)._NEWLINE_Janez \xc5\xa0vajncer na zavihku opozarja, da je njegova povest "Tam, kjer dom stoji" iz\xc5\xa1la \xc5\xbee kot podlistek v nekem avstrijskem tedniku (v prevodu seveda), vendar podatek ne more izbrisati vtisa, da gre za nekam bledo delo. ...[N]ad vsem pa \xc4\x8duk, ki zlove\xc5\xa1\xc4\x8de skovika skozi 45 poglavij, da se v zadnjem Pavle vrne na kmetijo in se obeta poro\xc4\x8diti z Lenko \xe2\x80\x94 vse to v arhai\xc4\x8dnem, v\xc4\x8dasih papirnato nerodnem jeziku. Pa se d\xc3\xa1 prebrati. (Hladnik 1982: 11)._NEWLINE_Med petimi nagradami, ki so bile podeljene za najbolj\xc5\xa1a dela, je prejel roman "Tam, kjer dom stoji" tretjo nagrado priznani slovenski pisatelj Janez \xc5\xa0vajncer iz Maribora. S tem delom je plodoviti romanopisec spet obogatil slovensko knji\xc5\xbeevnost s kme\xc4\x8dkega podro\xc4\x8dja, ki je sicer najmanj poznavalsko literaturno obdelano v sodobni slovenski kulturi. (Frelih 1979: 10299)._NEWLINE_Roman govori bralcu v zglednem, bogatem jeziku. To je \xc5\xbeiva ljudska govorica, ki ne pozna zapetosti in razpu\xc5\xa1\xc4\x8denosti, pa\xc4\x8d pa pravo mero zgovornosti, humorja in odrezavosti. \xc5\xa0vajncer je trdoto kme\xc4\x8dkega vsakdanjika pretkal z zabavnimi trenutki in tenko\xc4\x8dutno zarisal lepote narave. Roman ni slavospev pode\xc5\xbeelskemu \xc5\xbeivljenju, je pa trdno zarisana podoba stanja, ki ni vedno v \xc4\x8dast sodobnikom. (Gaborovi\xc4\x8d v Kme\xc4\x8dkem glasu in Ve\xc4\x8deru)._NEWLINE_Roman Tam, kjer dom stoji ni slavospev pode\xc5\xbeelskemu \xc5\xbeivljenju. Je pa trdno zarisana podoba stanja, kakr\xc5\xa1no ni zmerom v \xc4\x8dast nam, sodobnikom. In je pisateljeva misel, da ne i\xc5\xa1\xc4\x8di sre\xc4\x8de tam, kjer je prav gotovo ne bo, pa\xc4\x8d pa prisluhni srcu, razumu in zavesti, da mora\xc5\xa1 \xc5\xbeiveti odgovorno in smiselno \xc5\xbeivljenje. (Gaborovi\xc4\x8d, Ve\xc4\x8der 1981: 5)._NEWLINE_\xc5\xa0vajncerjeva pripoved je nekoliko mra\xc4\x8dna, vendar pa skozi mrak in meglo vztrajno in zmagovito prodira svetloba. Osebe, ki jih spoznavamo, so posnete po \xc5\xbeivih vzorih, kakor jih je pisatelj do\xc5\xbeivljal v svojem doma\xc4\x8dem okolju. Odpirajo nam pogled v du\xc5\xa1evnost na\xc5\xa1ih rojakov v tistem delu domovine. Pognali so iz zemlje in zdravi so, \xc4\x8de so z njo povezani; \xc4\x8de se iz nje izkoreninijo, za\xc4\x8dnejo usihati in hirati. (\xc4\x8cuk, 1981: 37)._NEWLINE_Ni dvoma, da bodo pri\xc4\x8dujo\xc4\x8di roman radi prebirali vsi, ki jim je pisatelj spregovoril iz srca, kot tudi vsi tisti, ki \xc5\xa1e \xc4\x8dutijo svoje korenine v kme\xc4\x8dki zemlji in naravi. (Gaborovi\xc4\x8d, Kme\xc4\x8dki glas 1981: 17)'